REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/47-18

12. april 2018. godine

B e o g r a d

ZAPISNIK

23. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 22. MARTA 2018. GODINE

Sednica je počela u 14,30 časova.

Sednicom je predsedavao Muamer Zukorlić, predsednik Odbora.

Sednici su prisustvovali članovi Odbora: Marko Atlagić, Milena Bićanin, Ratko Jankov, Nataša St. Jovanović, Đorđe Kosanić, Danica Bukvić (zamenik Miletića Mihajlovića), Žarko Obradović, Vladimir Orlić, Olena Papuga, Ljubiša Stojmirović i Fatmir Hasani.

Sednici nisu prisustvovali članovi Odbora: Dubravko Bojić, Aleksandra Jerkov, Marko Parezanović, Žarko Korać i Bogdan Obradović, niti njihovi zamenici.

Sednici su prisustvovali i narodni poslanik Goran Kovačević i narodna poslanica Snežana Bogosavljević Bošković, koji nisu članovi Odbora.

Sednici su prisustvovali: Mladen Šarčević, ministar prosvete i nauke, Vesna Nedeljković, pomoćnik ministra, Jasmina Jovanović, pomoćnik ministra, Aleksandar Marković, šef odseka za pravne poslove, Gordana Radovanović, savetnik u Ministarstvu i Vladimir Bojković, savetnik u Ministarstvu.

D n e v n i r e d

1. **Razmatranje Predloga zakona o Nacionalnom okviru kvalifikacija -** u načelu, koji je podnela Vlada (broj 011-689/18 od 19. marta 2018. godine godine);
2. **Razmatranje Predloga zakona o udžbenicima -** u načelu**,** koji je podnela Vlada (broj 6-690/18 od 19. marta 2018. godine godine);
3. **Razmatranje Predloga zakona o prosvetnoj inspekciji -** u načelu**,** koji je podnela Vlada (broj 6-688/18 od 19. marta 2018. godine godine).

Pre prelaska na razmatranje utvrđenog dnevnog reda usvojen je zapisnik sa 22. sednice Odbora.

**Na predlog predsednika Odbora usvojen je predlog da se objedini rasprava o sva tri predloga zakona.**

Na početku, ministar prosvete, nauke i tehnološkog razvoja Mladen Šarčević ukratko je upoznao članove Odbora sa predloženim zakonima. Predlog zakona o nacionalnom okviru kvalifikacija je jedan od sistemskih zakona na čije se donošenje čeka oko deset godina, ali zbog komplikovane procedure i velikog broja tela koja su davala svoje mišljenje, kao i zbog obima rada Narodne skupštine, ovaj predlog zakona nije stigao ranije na dnevni red. Usvajanje Predloga zakona o Nacionalnom okviru kvalifikacija rešiće problem prepoznavanja i priznavanja kvalifikacija i njihove međunarodne uporedivosti sa evropskim okvirom kvalifikacija. Važeći zakon o udžbenicima jeste usvojen nedavno, ali su se njegovom primenom ukazali brojni propusti koje sadrži, a takođe je izazvao mnogo nedoumica među nastavnicima, roditeljima i izdavačima. Novi zakon između ostalog donosi: standarde za digitalne udžbenike, ukidanje cenzusa, formiranje Centra za niskotiražne udžbenike, uređen način distribuiranja udžbenika, što će se odraziti i na smanjenje cene udžbenika i dr. Predlog zakona o prosvetnoj inspekciji ima za cilj da na sveobuhvatan način reguliše izbor i postupanje prosvetnih inspektora, jer je dosadašnji način funkcionisanja prosvetne inspekcije skoro doveo do blokade sistema.

Narodna poslanica Olena Papuga pohvalila je Predlog zakona o udžbenicima, naročito u delu koji se tiče niskotiražnih udžbenika na jezicima nacionalnih manjina i dodala da je to korak napred u odnosu na dosadašnje stanje.

Narodni poslanik Ratko Jankov se složio sa ministrom da je nedopustivo da Republika Srbija nije imala do sada nacionalni okvir kvalifikacija. Usvajanje ovog zakona omogućiće da naše obrazovanje bude uporedivo sa drugim obrazovnim profilima na nivou Evrope. Predlog zakona o udžbenicima donosi poboljšanja u odnosu na prethodni, međutim on misli da su pojedini rokovi u predlogu zakona postavljeni preambiciozno. Takođe, on smatra da je rešenje koje je predviđeno za niskotiražne udžbenike dosta dobro, iako ima mesta i za poboljšanja.

U kratkom obraćanju, predsednik Odbora je izneo mišljenje da se iz priloženog vidi da se na predloženim zakonima radilo temeljno, a po njegovom mišljenju naročito se ističe Predlog zakona o udžbenicima.

Nakon izjašnjavanja, pojedinačno o svakom od tri predloga zakona, **Odbor je odlučio da predloži Narodnoj skupštini da prihvati u načelu: Predloga zakona o Nacionalnom okviru kvalifikacija** (jednoglasno)**,** **Predloga zakona o udžbenicima** (11 **“z**a” i 1 ” uzdržan”) **i Predloga zakona o prosvetnoj inspekciji** (jednoglasno).

Sednica je završena u 14,55 časova.

SEKRETAR PREDSEDNIK

Dragomir Petković Muamer Zukorlić